ORDE do 19 de setembro de 2008 sobre a aprobación definitiva da modificación puntual das normas subsidiarias de planeamento municipal do concello de Salvaterra de Miño relativa á altura en solo non urbanizable protexido de cultivos.
CONSELLERÍA DE POLÍTICA TERRITORIAL, OBRAS PÚBLICAS E TRANSPORTES — III. OUTRAS DISPOSICIÓNS — 21/10/2008

O Concello de Salvaterra de Miño remite o proxecto de modificación puntual referido, para a súa aprobación definitiva, conforme o artigo 85.5º da Lei 9/2002, do 30 de decembro, de ordenación urbanística e protección do medio rural de Galicia (LOUG).
I. Antecedentes.
1. O Concello de Salvaterra de Miño dispón de normas subsidiarias de planeamento municipal (NSPM) aprobadas definitivamente o 12-7-1993 e ratificadas o 6-7-1994.
2. Antecedentes na tramitación da modificación puntual:
-Con data do 18 de outubro de 2007 a Dirección Xeral de Urbanismo emitiu informe previo á aprobación inicial, de acordo co previsto no artigo 85.1º da LOUG.
-O Pleno do Concello de Salvaterra de Miño aprobou inicialmente o expediente o 26 de febreiro de 2008 e o someteu a información pública mediante anuncios publicados nos xornais La Voz de Galicia e Faro de Vigo ambos do 6 de marzo de 2008 así como no DOG nº 51, do 12 de marzo. Deuse audiencia aos municipios limítrofes de Tui, Salceda de Caselas, A Cañiza, Ponteareas, Mondariz e As Neves. No informe do secretario municipal indícase que non houbo alegacións.
-No expediente consta a decisión da Dirección Xeral de Desenvolvemento Sostible do 13 de decembro de 2007, de non someter a modificación puntual ao procedemento de avaliación ambiental estratéxica (DOG nº 30, do 12 de febreiro de 2008).
-O Pleno do Concello aprobou provisionalmente o expediente o 29 de abril de 2008, logo dos informes dos servizos técnico e xurídico municipais do 23 de abril de 2008 e 21 de abril de 2008, respectivamente.
II. Consideracións e fundamentación.
A) Con data do 19 de setembro de 2008, a Dirección Xeral de Ordenación do Territorio e Urbanismo elevou un informe-proposta de resolución, no que se expresa o seguinte:
A modificación, formulada polo Concello de Salvaterra de Miño, ten por obxecto axustar as condicións de volume no solo non urbanizable protexido de cultivos establecidas na epígrafe 6.2.3 das NSPM.
No seu número 2 indícase:
«Condiciones de volume:
-Altura máxima: 1 planta (3,5 m).
-No se permiten soto ou semisotos.
-Ocupación máxima: 20%».
A modificación puntual establece que a redacción deste punto sexa:
«Condicións de volume:
-Altura máxima: 2 plantas e 7 metros.
-Ocupación máxima: 20%».
As razóns que motivan a modificación da altura máxima e a eliminación da prohibición de sotos e semisotos nesta clase de solo son as de facilitar a implantación e a ampliación das instalacións agropecuarias. Esta xustificación pode considerarse incluída entre as que o artigo 94.1º da LOUG considera como de interese público para fundamentar as modificacións de planeamento urbanístico.
Aínda que a modificación puntual se limita a axustar as condicións anteriormente expresadas, de conformidade coa disposición transitoria primeira número 1 g) da LOUG, as modificacións do planeamento deben axustarse ao disposto nela. Polo tanto, debe expresarse que serán de aplicación as condicións de edificación establecidas no artigo 42.1º da LOUG e particularmente, no que se refire ao método empregado para a medición da altura, debe seguirse o criterio establecido no dito artigo da LOUG, ao non ser coincidente coa definición da medición da altura das edificacións establecida nas ordenanzas xerais das NSPM vixentes.
B) De conformidade cos artigos 89 e 93.4º da Lei 9/2002, do 30 de decembro, de ordenación urbanística e protección do medio rural de Galicia, e co artigo 1 do Decreto 188/2008, de 28 de agosto, polo que se establece a estrutura orgánica da Consellería de Política Territorial, Obras Públicas e Transportes, a competencia para resolver sobre a aprobación definitiva das modificacións puntuais dos plans xerais de ordenación municipal correspóndelle á Conselleira de Política Territorial, Obras Públicas e Transportes.
III. Resolución:
Visto canto antecede,
RESOLVO:
Primeiro.-De acordo co punto 5 a) do artigo 85 da Lei 9/2002, do 30 de decembro, de ordenación urbanística e protección do medio rural de Galicia, aprobar definitivamente a modificación puntual das NSPM do Concello de Salvaterra do Miño, relativa á altura en solo non urbanizable protexido de cultivos.
Segundo.-Contra esta orde cabe interpoñer recurso contencioso-administrativo ante a sala correspondente do Tribunal Superior de Xustiza de Galicia, no prazo de dous meses, que se contarán desde o día seguinte ao da súa publicación, segundo dispoñen os artigos 10 e 46 da Lei 29/1998, do 13 de xullo, reguladora da xurisdición contencioso-administrativa.
Terceiro.-De conformidade co disposto polos artigos 92 da Lei 9/2002 e 70 da Lei 7/1985, do 2 de abril, reguladora das bases de réxime local, o concello deberá publicar no BOP a normativa e ordenanzas da modificación aprobada definitivamente.
Cuarto.-Notifíquese esta orde ao concello (e publíquese no Diario Oficial de Galicia).
Santiago de Compostela, 19 de setembro de 2008.
María José Caride Estévez
Conselleira de Política Territorial, Obras Públicas
e Transportes